b'\n_START_ARTICLE_\nEtnia\n_START_PARAGRAPH_\nEtnia ry on suomalainen yhdistys, joka perustettiin vuonna 1989. J\xc3\xa4rjest\xc3\xb6n alkuper\xc3\xa4inen nimi oli Uhanalaisten kansojen ja kulttuurien puolesta - Fj\xc3\xa4rde v\xc3\xa4rlden ry, joka muutettiin Etnia ry:ksi vuonna 2004._NEWLINE_Etnia ry on kansalaisj\xc3\xa4rjest\xc3\xb6, joka ajaa alkuper\xc3\xa4iskansojen oikeuksia ja pyrkii edesauttamaan kansojen mahdollisuuksia harjoittaa omaa kulttuuriaan ja s\xc3\xa4ilytt\xc3\xa4\xc3\xa4 perinteiset asuinsijansa. Yhdistys tiedottaa uhanalaisiin kulttuureihin liittyvist\xc3\xa4 asioista ja tekee ty\xc3\xb6t\xc3\xa4 uhanalaisten kansojen ja kulttuurien s\xc3\xa4ilytt\xc3\xa4miseksi ja suojelemiseksi._NEWLINE_Yhdistys on tavoittanut ihmisi\xc3\xa4 erilaisten kulttuuritapahtumien kautta. Vuonna 2003 yhdistys j\xc3\xa4rjesti pienen musiikki-illan, jossa esiintyi kongolainen Marius Billy ja vuonna 2005 Etnia ry j\xc3\xa4rjesti Carlos d\xe2\x80\x99l Puerton ja Bohemio Latinon konsertin Turussa, W\xc3\xa4in\xc3\xb6 Aaltosen museolla. Yhdistyksen toimintaan kuuluu my\xc3\xb6s muun alkuper\xc3\xa4iskansojen taiteen esilletuonti._NEWLINE_Vuonna 2006 Etnia ry. oli mukana Euroopan ja Aasian maiden kansalaisj\xc3\xa4rjest\xc3\xb6jen tapaamisessa, AEPF:ss\xc3\xa4._NEWLINE_Etnia ry:n toimisto sijaitsee Turun kulttuurikeskuksessa (Uudenmaankatu 1) Juseliuksen talossa.\n_START_SECTION_\nEtnian p\xc3\xa4\xc3\xa4asiallisia tiedotuskanavia\n_START_PARAGRAPH_\nYhdistyksen toimittama Ensimm\xc3\xa4iset kansat -lehti ilmestyy nelj\xc3\xa4 kertaa vuodessa ja k\xc3\xa4sittelee monipuolisesti maailman alkuper\xc3\xa4iskansoja, heid\xc3\xa4n kulttuuriaan ja t\xc3\xa4m\xc3\xa4nhetkist\xc3\xa4 tilannettaan._NEWLINE_Etnia-elokuvafestivaalien p\xc3\xa4\xc3\xa4paino on alkuper\xc3\xa4iskansojen kulttuurista ja el\xc3\xa4m\xc3\xa4st\xc3\xa4 kertovalla dokumenttimateriaalilla. Lis\xc3\xa4ksi Etnia Filmifestivaaleilla esitet\xc3\xa4\xc3\xa4n fiktioelokuvia, jotka eiv\xc3\xa4t muuta kautta useinkaan p\xc3\xa4\xc3\xa4tyisi suomalaiseen elokuvalevitykseen. Viimeisten vuosien aikana festivaalilla on saanut vuosittain ensi-iltansa v\xc3\xa4hint\xc3\xa4\xc3\xa4n kaksi pitk\xc3\xa4\xc3\xa4 elokuvaa Afrikasta, Aasiasta tai Latinalaisesta Amerikasta._NEWLINE_Yhdistys on jatkuvasti mukana erilaisissa tilaisuuksissa ja pyrkii tiedottamaan alkuper\xc3\xa4iskansoihin liittyvist\xc3\xa4 asioista. Huomattavimmat yksitt\xc3\xa4iset tapahtumat ovat olleet Alkuper\xc3\xa4iskansat ja \xc3\xb6ljy- sek\xc3\xa4 uraani-kiertueet.'